[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.1.2008

COM(2008) 24 végleges

2008/0012 (ACC)

Javaslat:

A TANÁCS HATÁROZATA

Az Ukrán Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

(előterjesztő: a Bizottság)

INDOKLÁS

Ukrajnának a Kereskedelmi Világszervezethez történő csatlakozása feltételeinek áttekintése

I. BEVEZETÉS

A Világkereskedemi Szervezet (WTO) tagjai és az Ukrán Köztársaság az Ukrajnának a szervezethez történő csatlakozása feltételeiről szóló megállapodás befejező szakaszához érkezett. Ezt 14 évig tartó tárgyalássorozat előzte meg, amely akkor kezdődött, amikor Ukrajna 1993-ben benyújtotta a WTO-hoz való csatlakozás iránti kérelmét. Mielőtt az Európai Unió hivatalosan támogatni tudná Ukrajna csatlakozását, tanácsi döntésnek kell jóváhagynia Ukrajna csatlakozásának feltételeit.

A csatlakozás feltételeit az alábbiak foglalják össze.

II. UKRAJNA WTO-HOZ TÖRTÉNŐ CSATLAKOZÁSÁT SZABÁLYOZÓ FELTÉTELEK ÁGAZATONKÉNTI ÖSSZEFOGLALÁSA

Ipari termékek

Ukrajna kezdő lekötött vámtételei (IBR) 4,91%-on vannak, amely 4,81%-ra fog csökkenni (FBR=végleges lekötött vámtétel). A 1 és 5 év közötti végrehajtási időszakot csak 226 vámsorra vezettek be. Ez átlagosan 0,05 éves átmeneti időszakot eredményez. Csak 71 vámsor lesz legfeljebb 15 %-os vámtételű. 5 vámsor marad a 25%-os legmagasabb szinten. Minden vámtétel rögzített lesz.

Az ágazati kezdeményezéseket illetően az információtechnológiai termékekre, papírra, az orvosi készülékekre, bútorokra és játékokra vonatkozó vámtételek megszűnnek. Más ágazati kezdeményezéseknél a vámok 1% alá esnek (mezőgazdasági termékek esetén 0,71% és az építőipari berendezések esetén 0,35%, az acélra (MSA) vonatkozó vámtétel 0,22%, és a gyógyszereknél 0,05%). A vegyszerek harmonizációja 5,32%-on valósul meg.

A gépekre és készülékekre vonatkozóan az EU számára legfontosabb ágazatokban 5,33%-os vámtarifák lesznek. A gépjárművekre és alkatrészeikre vonatkozó vámok 7,97%-ot érnek majd el.

Mezőgazdasági termékek

A mezőgazdasági termékek átlagos kezdő lekötött vámtételei (IBR) 11,05%-on vannak, amely 10,61%-ra fog lecsökkenni. A mezőgazdaságot illetően csak 20 vámsorra vonatkozik végrehajtási időszak (két év). A legmagasabb tarifák a 30%-os napraforgó olajra és az 50%-os cukorra vonatkoznak.

Szolgáltatások

Ukrajna kötelezettséget vállal arra vonatkozóan, hogy lehetővé teszi a hazai és külföldi szolgáltatók közötti versenyt gyakorlatilag az összes ágazatban és alágazatban, amely előnyös az ukrán gazdaság és a terület vezető exportőrének számító EU szempontjából egyaránt.

A külföldi szolgáltatókat nem éri semmilyen mennyiségi korlátozás és hátrányos megkülönböztetés az olyan kulcságazatokban, mint:

- szakmai szolgáltatások

- az üzleti szolgáltatások túlnyomó része

- postai- és futárszolgáltatások, a nemzeti monopólium számára fenntartott területek kivételével

- távközlési szolgáltatások

- építési szolgáltatások

- terjesztési szolgáltatások:

- környezetvédelmi szolgáltatások

- idegenforgalmi szolgáltatások

- a pénzügyi szolgáltatások jelentős része

- a szállítási szolgáltatások jelentős része, a vezetékes szállítás is

Az a néhány ágazat, amelyre vonatkozóan Ukrajna nem vállal kötelezettségeket, a következőket foglalja magában: nyomozás és biztonsági szolgáltatások, audiovizuális szolgáltatások, űrszállítás, valamint tengeri és vasúti tolatás és vontatás. A vasúti személy- és teherszállításra vonatkozóan a kötelezettségvállalások ezen szolgáltatások külföldön történő igénybevételének mértékére korlátozódik. A biztosítási szolgáltatásokra vonatkozóan Ukrajna – a többi WTO taghoz hasonlóan – korlátozásokat tart fenn a határokon átnyúló szolgáltatásokra, és közvetlen fiókvállalat létesítését – bizonyos korlátozások fenntartásával – csak az ország WTO csatlakozását követő öt év múltán teszi lehetővé.

Jegyzőkönyvbeli kötelezettségvállalások

A csatlakozási folyamat utolsó, többoldalú szakaszában a WTO tagjai közösen igyekeztek azt biztosítani, hogy Ukrajna kereskedelmi törvényei és intézményei alapvetően összhangban legyenek a WTO szabályaival és megállapodásaival, kiemelve ezeket a csatlakozási jegyzőkönyvben és a munkacsoport jelentésében. Az EU számára a következő témakörök számítanak különösen fontosnak:

Árazási politika.

Ukrajna kötelezettséget vállalt arra vonatkozóan, hogy semmilyen importált termékre nem alkalmaz minimum árakat. A csatlakozást követően minden vasúti szállítási díjat a termékek közötti megkülönböztetés nélkül alkalmaznak, függetlenül attól, hogy belföldi helységek között szállított, importált, exportált árukról vagy átmenő forgalomról van szó.

Alkohol forgalmazási díjak

Ukrajna oly módon módosította jogszabályait, hogy az alkohol és cigarettatermékek behozatalát és kivitelét terhelő engedélyezési díjakat 780 hrivnyában (UAH) (104 EUR)-ban határozták meg, ami arányban van a nyújtott szolgáltatás költségével és ezért összeegyeztethető a GATT 1994. VIII. cikkével. Ukrajna kötelezettséget vállalt arra vonatkozóan, hogy a belépés időpontjától kezdve fenntartja ezt a szintet.

Az importot terhelő belső adók alkalmazása

Ukrajna módosította jogszabályait az importált alkoholt hátrányosan megkülönböztető jövedéki adó alkalmazásának megszüntetése érdekében. Ukrajna megszüntette a gépjármű-, a hajó- és repülőgépgyártó iparnak nyújtott HÉA-mentességet is. Ukrajna kötelezettséget vállalt arra is, hogy fenntartja ezt a helyzetet, valamint a csatlakozást követően belső adóit a WTO szabályoknak megfelelően alkalmazza.

Import engedélyezési rendszer

Ukrajna módosította jogszabályait annak érdekében, hogy import engedélyezési eljárásait összhangba hozza a WTO szabályokkal, valamint az importengedélyezési eljárásokról szóló megállapodással. E területet szabályozó WTO eszközök rendelkezéseit már átültették a nemzeti jogszabályokba, a néhány fennmaradó rendelkezést pedig a csatlakozással egyidejűleg fogadják el.

Vámérték-megállapítás

Ukrajna kötelezettséget vállalt arra vonatkozóan, hogy a csatlakozást követően a vámérték-megállapításra vonatkozó WTO-rendelkezéseket alkalmazza. Ukrajna nem alkalmazza a referencia vagy minimum árak, illetve az import értékének meghatározására szolgáló rögzített importértékelésének egyetlen formáját sem, valamint az értékelésre használt módszerek összhangban lesznek az 1994. évi GATT (általános vám- és kereskedelmi egyezmény) VII. cikkének végrehajtásáról szóló WTO megállapodás rendelkezéseivel.

Kiviteli vámok;

Ukrajna kötelezettséget vállal arra vonatkozóan, hogy 5–8 éven belül fokozatosan és jelentősen csökkenti a hulladékvasat, irhákat és bőröket, élő szarvasmarhát és olajos magvakat terhelő exportvámokat. A csökkentés ütemterve és a csökkentett szintű vámok kötelezővé válnak a csatlakozáskor.

Támogatások

Ukrajna megváltoztatta jogszabályait valamennyi, a WTO rendelkezéseivel ellentétes, a gépjármű-, hajó- és repülőgépgyártó iparnak nyújtott támogatások megszüntetése céljából. Ukrajna arra vonatkozóan is kötelezettséget vállalt, hogy ilyen támogatásokat nem vezet be a jövőben. Ukrajna a csatlakozás időpontjától kezdve támogatásról szóló értesítést küld a WTO-nak.

Áthaladás

Az (energiát is magába foglaló) áruk továbbítását és a tranzitáruk szállítását terhelő díjakat szabályozó törvényeit, rendelkezéseit és más intézkedéseit Ukrajna az 1994. évi GATT egyezmény V. cikkének rendelkezéseivel és a WTO-megállapodás más jelentős rendelkezéseivel összhangban alkalmazza.

Szellemi tulajdonjogok

A földrajzi árujelzők vonatkozásában Ukrajna a földrajzi árujelzők és korábbi védjegyek bizonyos körülmények közötti párhuzamos használatát a TRIPS-megállapodás 17. cikkével összhangban biztosítja. Ukrajna a földrajzi árujelzők tekintetében ugyanazt a jogvédelmet is biztosítja a WTO tagállamok állampolgárai számára, mint amelyet az ukrán állampolgárok számára biztosított. Az adatvédelem vonatkozásában Ukrajna öt évet biztosít a gyógyszerek, tíz évet pedig a mezőgazdasági vegyszerek számára. A szellemi tulajdonjogok érvényesítését illetően Ukrajna átfogó, a vonatkozó EK-irányelv rendelkezéseit tükröző, kötelezettségvállalásokat tett.

III. AJÁNLÁS

Az Ukrán Köztársaság WTO-hoz történő csatlakozása feltételeinek a Tanácshoz jóváhagyásra történő benyújtása tekintetében a Bizottság helyesli ezeket a feltételeket, amelyek a piacnyitás kiegyensúlyozott, de ambiciózus kötelezettségvállalásainak csomagját alkotják, és amelyek jelentős előnyöket biztosítanak Ukrajna és a WTO kereskedelmi partnerei számára egyaránt.

2008/0012 (ACC)

Javaslat:

A TANÁCS HATÁROZATA

Az Ukrán Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikke (1) és (5) bekezdésére, összefüggésben annak 300. cikke (2) bekezdésének második albekezdésével,

tekintettel a Bizottság javaslatára,

mivel:

(1) 1993. november 20-én az Ukrán Köztársaság kormánya benyújtotta a Világkereskedelmi Világszervezetet (WTO) létrehozó megállapodáshoz történő csatlakozás iránti kérelmét a megállapodás XII. cikkének megfelelően.

(2) 1993. december 17-én létrehozták az Ukrán Köztársaság csatlakozásával foglalkozó munkacsoportot annak érdekében, hogy megállapodás jöjjön létre az Ukrán Köztársaság és valamennyi WTO-tag számára elfogadható csatlakozási feltételeket illetően.

(3) A Bizottság a Közösség nevében tárgyalást folytatott azokról az Ukrán Köztársaság részéről teljesítendő, a piacnyitásra vonatkozó átfogó kötelezettségvállalásokról, amelyek a Közösség számára különösen fontosak a 2003. március 17-án az Ukrán Köztársaság és a Közösség tárgyalói között létrejött memorandum szerint.

(4) Ezeket a kötelezettségvállalásokat most az Ukrán Köztársaságnak a WTO-hoz történő csatlakozásáról szóló jegyzőkönyv tartalmazza.

(5) Várható, hogy az Ukrán Köztársaság WTO-hoz történő csatlakozása kedvezően és tartósan járul hozzá az Ukrán Köztársaság gazdasági reformfolyamatához és fenntartható fejlődéséhez.

(6) A csatlakozási jegyzőkönyvet ezért jóvá kell hagyni.

(7) A WTO-t létrehozó megállapodás XII. cikke előírja, hogy a csatlakozás feltételeiben a csatlakozó tagnak és a WTO-nak meg kell állapodnia, és a WTO részéről a WTO Miniszteri Konferenciája hagyja jóvá a csatlakozás feltételeit. A WTO-t létrehozó megállapodás IV. cikkének (2) bekezdése előírja, hogy a Miniszteri Konferencia találkozói ülései között feladatkörét az Általános Tanács veszi át.

(8) Ennek megfelelően a Közösség által az Általános Tanácsban képviselendő álláspontot meg kell határozni,

A KÖVETKEZŐKÉPPEN HATÁROZOTT:

Egyetlen cikk

1. A Közösség által a WTO Általános Tanácsában az Ukrán Köztársaság WTO-hoz történő csatlakozása tekintetében képviselendő álláspont a csatlakozás jóváhagyása.

2. Ezt az álláspontot képviseli a Bizottság a Közösség nevében.

Kelt Brüsszelben, -án/-én.[…]

a Tanács részéről

az elnök

[…]